HADERSLEV: Det var tilsyneladende en uenighed, der førte til, at en lokal 22-årig kvinde natten til lørdag sprøjtede en 20-årig lokal mand i hovedet med en peberspray. Det skete udenfor i Nørregade ved 4-tiden om natten.

- Det er i forbindelse med en diskussion. De er uenige om nogle ting. Så tager hun en peberspray frem, og sprayer ham i hovedet, forklarer politikommissær Kristian Harbo Sørensen.

- Er det en diskussion, har han lagt an på hende, eller er det noget værre ...?

- Det fremgår ikke.

- Og hun havde ikke nogen speciel tilladelse til at bære peberspray?

- Nej.

Om pebersprayen var købt i Danmark, er der ikke umiddelbart nogen oplysninger om.

Den 20-årige fik peberspray i hovedet, men han blev ikke behandlet på skadestuen.

- Har hun erkendt, eller har hun påstået sig overfaldet?

- Det kan jeg ikke udtale mig om.

Kvinden er sigtet for vold og overtrædelse af våbenloven.